**IDEJE ZA PREŽIVLJANJE ČASA Z OTROKI MED POČITNICAMI … ČIM LEPŠE JIH PREŽIVITE!**

**NABIRANJE ŠKOLJK, KAMENČKOV …**

**Če boste šli na morje, lahko tam naberete veliko zanimivih školjk, kamenčkov ipd. Z otrokom jih doma lahko pobarvate in z njimi npr. okrasite okvirje slik, škatlice, lahko ustvarite vetrne zvončke oz. mobile, mozaik iz kamenčkov. Tako boste skupaj preživljali čas med nabiranjem, nato pa še med ustvarjanjem.**



**NABIRANJE ZDRAVILNIH RASTLIN**

**Ker živimo na podeželju, imate možnost nabrati številne zdravilne rastline. Posušite jih, v hladnejših dnevih pa z otrokom skupaj pripravite čaj. Tako bo spoznal, da se čaja ne pripravi le s filter vrečkami. ☺**



**PRIPRAVA SADNE KUPE**

**Skupaj z otroki pripravite sadno kupo, na katero lahko povabite tudi otrokove prijatelje. Otroka vključite že v samo pripravo. Npr. lahko pomaga stepati smetano, rezati sadje (banane so mehke in jih lahko nareže tudi s topim nožem), krasiti sadno kupo …**



**»KINO« POD ZVEZDAMI**

**V toplem poletnem večeru prenesite računalnik na prosto, pripravite pokovko in si skupaj z otrokom oglejte daljšo risanko, primerno njegovi starosti.**



**LOV ZA ZAKLADOM**

**Po vrtu ali bližnjem gozdu skrijte »zaklad« (zanimive predmete, sladkarije, nalepke) ipd. Otroci se bodo ob iskanju zelo zabavali, vi pa jih lahko usmerjate z navodili vroče-mrzlo.**



**OBMETAVANJE Z VODNIMI BALONČKI**

**Otroci se zelo radi igrajo z vodo. Ob vročem dnevu napolnite balončke z vodo in se obmetavajte z njimi.**

****

**OTROKOM POSTAVITE POLIGON**

**Skupaj z otroki postavite poligon na vrtu. Za ovire lahko uporabite različne predmete, ki jih najdete v hiši in njeni okolici. V poligonu se preizkusite tudi sami.**



**BRANJE NA PROSTEM**

**Z otrokom poiščita senčen kotiček na prostem, pogrnita odejo in berita pravljice. Po branju pa si lahko privoščita še piknik.**



**NAREDITE PRAVLJIČNO HIŠICO**

**Skupaj z otrokom naberite različne materiale. Lahko jih tudi pobarvate, okrasite z bleščicami. Nato pa iz njih naredite pravljično hišico.**



**PRIPRAVITE DOMAČI SLADOLED**

**V vročih dneh sladoled vsekakor ne sme manjkati. Na spletu poiščite recept in ga pripravite skupaj z otrokom. Otrok naj sodeluje pri celem postopku, tako izbiri recepta kot pripravi in seveda uživanju sladoleda. ☺**



**IZLET S KOLESOM**

**Skupaj z otrokom pripravite sendviče, sok/vodo in se odpravite na izlet s kolesom. Pot naj bo prilagojena otrokovim zmožnostim. Ne hitite, na izletu opazujte naravo in se pogovarjate z njim o tem, kar opazite. Posnemite tudi kakšno zanimivo fotografijo za spomin.**



**SAJENJE ZELENJAVE**

**Odstopite otroku košček grede, na katerega naj posadi zelenjavo po svoji izbiri. Skupaj redno preverjajta, ali je kaj zraslo, ali je rastline treba zaliti, odstraniti plevel … Pustite otroku, da sam poskrbi za to, vi ga le usmerjajte. Zagotovo bo zelenjavo, ki jo je sam pridelal, tudi z večjim veseljem pojedel.**

